Iroqning Diyala muzofotida bir ona tomonidan dunyoga keltirilgan yetti egizakning birortasi tirik qolmadi. 25 yoshli onaning olti qiz va bir o‘g‘ildan iborat chaqaloqlari bir necha kun yashadi va noma’lum sabablarga ko‘ra birin-ketin nobud bo‘lishdi. Bolalar davolanayotgan al-Battul shifoxonasida avvaliga ularning hammasi o‘zlarini yaxshi his qilayotganlari xabar qilingan bo‘lsada, keyinchalik chaqaloqlar juda nimjon bo‘lgani bildirilgan. Bundan avvalroq shifoxona direktori birdaniga yetti egizakning dunyoga kelishi Iroq tarixida hali uchramagan voqea ekanligini ta’kidlagandi.